Knattspyrnumaðurinn Lionel Messi segist óþreyjufullur að hefja nýjan kafla á ferli sínum með franska liðinu PSG og hefur það að markmiði að vinna alla titla í boði.
Messi gekk til liðs við franska félagið í gær og hélt sinn fyrsta blaðamannafund í París í morgun. Þar sagðist Messi dreyma um að vinna Meistaradeildina einu sinni enn og er bjartsýnn á að PSG hafi liðið til þess að gera það. Franska félagið hefur aldrei nælt í þennan eftirsótta titil en fór í úrslit keppninnar árið 2020 og tapaði fyrir Bayern München. Messi hefur hins vegar unnið titilinn fjórum sinnum með Barcelona, síðast árið 2015. Honum segist líða eins og PSG sé félag sem sé tilbúið að berjast um alla titla og því hafi hann ákveðið að ganga til liðs við það.
Vestri og ÍR urðu í gærkvöld fyrstu liðin til að komast í átta liða úrslit bikarkeppni karla í fótbolta. ÍR sem leikur í annarri deild lagði fyrstudeildarlið Fjölnis 3-2 eftir að hafa lent 2-0 undir en Reynir Haraldsson skoraði öll 3 mörk ÍR á innan við 6 mínútum. ÍR er í 9. sæti annarrar deildar en Fjölnir í 5. sæti fyrstu deildar. Á Ísafirði vann Vestri svo 4-0 sigur á Þór frá Akureyri en öll mörkin voru skoruð á átta mínútna kafla í seinni hálfleik. Nicolaj Madsen náði forystunni á 64. mínútu, Benedikt Warén jók forystuna í 2-0 á 67. mínútu áður en Madsen bætti öðru marki sínu við og Martin Montipo skoraði það fjórða og síðasta.16 liða úrslitin halda áfram í kvöld með leikjum Keflavíkur og KA, HK og KFS, Vals og Völsungs og Fylkis og Hauka. Á fimmtudag mætir Víkingur Reykjavík svo KR og eftir þann leik verður ljóst hvaða lið leika í 8-liða úrslitum bikarkeppninnar.
Íslenska karlalandsliðið í körfubolta er komið til Svartfjallalands þar sem það mun spila fjóra leiki í undankeppni HM2023. Íslenska liðið mætir Svartfjallalandi og Danmörku tvisvar hvoru í fjórum leikjum og efstu tvö lið riðilsins munu svo fara áfram í sjálfa undankeppnina sem hefst í nóvember. Fyrsti leikurinn er gegn Svartfjallalandi og Baldur Ragnarsson, aðstoðarþjálfari liðsins, segir Svartfellinga vera með sterkt lið en íslenska liðið eigi fína möguleika takist þeim að nýta sína styrkleika og hitta vel. Leikur Svartfjallalands og Íslands verður í beinni útsendingu á RÚV 2 klukkan 18 annað kvöld.